8 เซียนประสานเสียงเชียร์ซื้อ CPNอัพเป้าสูงปรี๊ดรับศักยภาพเติบโตสูง
8 เซียนประสานเสียงเชียร์ CPN มองรายได้-กำไรมีศักยภาพเติบโต
24 พ.ย. 2559

“ข่าวหุ้นธุรกิจออนไลน์” ได้ทำการสำรวจบทวิเคราะห์ของบริษัท เซ็นทรัลพัฒนา จำกัด (มหาชน) หรือ CPN หลังจากรายงานกำไรไตรมาส 3/59 เติบโตโดดเด่น ขณะที่นักวิเคราะห์หลายสถาบันมองว่าเป็นหุ้นที่มีศักยภาพการเติบโตสูง ปรับประมาณการกำไรปี 59 และปี 60 เพิ่มขึ้น อีกทั้งราคาหุ้น CPN ได้ปรับตัวลงสะท้อนข่าวลบแล้ว ตอนนี้ยังมีอัพไซด์ จึงน่าลงทุน  
 
 
โดยนักวิเคราะห์ บล.โกลเบล็ก ระบุในบทวิเคราะห์ แนะนำซื้อหุ้น CPN เพราะยังมีอัพไซด์จากราคาเป้าหมายที่ให้ไว้ที่ 75 บาท และมองว่ารายได้และกำไรของ CPN ในอนาคตมีศักยภาพเติบโตต่อเนื่อง โดยได้ปรับประมาณการรายได้และกำไรในปี 59-60 เนื่องจากในงวด 9 เดือนปี 59 CPN รายงานกำไร 7.02 พันล้านบาท เพิ่มขึ้น 18%จากปีก่อนซึ่งคิดเป็นสัดส่วน 82% ของกำไรที่ประมาณการไว้ที่ 8.5 พันล้านบาท เนื่องจากมีอัตรากำไรขั้นต้นดีขึ้นจากการควบคุมค่าใช้จ่ายการบริหารได้ดี
ทั้งนี้ ปี 59 ได้ปรับประมาณการายได้เพิ่มขึ้น 3% เป็น 2.77 หมื่นล้านบาท และกำไร เพิ่มขึ้น 7% เป็น 9.2 พันล้านบาท ส่วนปี 60 ปรับประมาณการรายได้เพิ่มขึ้น 11% เป็น 3.16 หมื่นล้านบาท และกำไรเพิ่มเป็น 1.04 หมื่นล้านบาท โต 16%
อย่างไรก็ดี คาดว่า กำไรในไตรมาส 4/59 จะลดลง จากไตรมาส 3/59 เพราะจำนวนลูกค้าเข้าใช้บริการศูนย์การค้าลดลง แต่เพิ่มขึ้น 13%จากปีก่อน
 
ด้าน บล.เมย์แบงก์กิมเอ็ง (ประเทศไทย) ระบุในบทวิเคราะห์ว่า CPN เป็นผู้นำในธุรกิจพัฒนาศูนย์การค้าที่มีแบรนด์แข็งแกร่ง รายได้ค่าเช่าเติบโตสม่ำเสมอ มีประสิทธิภาพการดำเนินงานสูง อัตรากำไรสุทธิสูงถึง 30% แนวโน้มการเติบโตมีเสถียรภาพจากทั้งศูนย์การค้าเดิมที่มีอัตราเข้าเช่าสูง และสามารถปรับขึ้นค่าเช่าได้ตามสัญญา อีกทั้งเปิดศูนย์การค้าใหม่อย่างต่อเนื่อง เพื่อรองรับการขยายตัวของชุมชนเมือง นอกจากนั้น ยังมีโอกาสเติบโตจากการเริ่มขยายไปยังต่างประเทศ คาดอัตราการเติบโตเฉลี่ยของกำไร (CAGR) ในช่วง 5 ปีข้างหน้า เท่ากับ 15% ต่อปี
แต่ในระยะสั้น แม้มีการงดจัดกิจกรรมการตลาดตั้งแต่ช่วงกลางเดือน ต.ค.แต่คาดว่าผลกระทบจำกัดต่อกำไรในไตรมาส 4/59 ปัจจุบันกิจกรรมบางประเภทได้กลับมาจัดตามปกติ อัตราเข้าเช่ายังอยู่ในระดับสูง การปรับขึ้นค่าเช่ายังเป็นไปตามปกติ อีกทั้งศูนย์การค้าพัทยาเซ็นเตอร์กลับมาเปิดในเดือน ธ.ค.ดังนั้น คาดกำไรในไตรมาส 4/59 ยังเติบโตจากปีก่อน
ส่วนการแปลงสภาพ CPNRF ไปเป็น REIT น่าจะเกิดขึ้นในปี 60 ผลประกอบการปี 60 มีแนวโน้มเติบโตในอัตราลดลงจากการปรับปรุงเซ็นทรัลเวิล์ด อีกทั้งศูนย์การค้าใหม่ 3 แห่งจะเปิดในครึ่งหลังปี60 ทั้งหมด อย่างไรก็ดี กำไรจะกลับมาเติบโตสูงในปี 61 ทั้งนี้แนะซื้อ ให้ราคาเป้าหมาย 67 บาท
 
ขณะเดียวกัน นักวิเคราะห์ บล.โนมูระ พัฒนสิน ระบุในบทวิเคราะห์ว่า ชอบปัจจัยพื้นฐานของ CPN จากความเป็นผู้นำในธุรกิจพื้นที่เช่า และการมี synergy ร่วมกับแบรนด์ในเครือ นอกจากนี้ ด้วยราคาหุ้นที่ซื้อขายอยู่ปัจจุบันเรามองว่าตลาดอาจมีความกังวลมากเกินไปต่อการงดจัดงานรื่นเริงเพราะมีผลกระทบค่อนข้างจำกัด อีกทั้งคาดรายได้จาก consignment ที่เพิ่มขึ้นจากยอดขายเสื้อผ้าดำจะช่วยลดผลกระทบนี้ได้อีกบางส่วน
ขณะเดียวกับ CPN ยังมีแนวโน้มการเติบโตต่อเนื่องตามแผนเปิดศูนย์การค้าใหม่ปีละ 3 แห่งในปี 60 -61 โดยปี 60 มีแผนเปิด 3 แห่ง คือ นครราชสีมา (ก.ย.) มหาชัย (พ.ย.) และ ภูเก็ต (ธ.ค.) ส่วนปี 61 จะเปิด 3 แห่ง ได้แก่  Central i-city Malaysia (ต.ค.61) และอีก 2 แห่งยังไม่ประกาศ ส่วนปี 62-63 จะเปิดอีก 5 แห่ง
อย่างไรก็ตาม ในปี 60 จะมีการปรับปรุงศูนย์การค้า 5 แห่ง ได้แก่ เซ็นทรัลเวิลด์ , พระราม 3 , พระราม 2, เชียงใหม่แอร์พอร์ต และ ภูเก็ต ทั้งนี้แนะซื้อ ให้ราคาเป้าหมาย 75 บาท
 
อนึ่ง CPN รายงานผลการดำเนินงานไตรมาส 3/59 สิ้นสุดวันที่ 30 ก.ย.59 (รวมบริษัทย่อย) มีกำไรสุทธิ 2.34 พันล้านบาท หรือมีกำไรสุทธิ 0.52 บาทต่อหุ้น เพิ่มขึ้น 29% จากช่วงเดียวกันของปีก่อนที่มีมีกำไรสุทธิ 1.82 พันล้านบาท หรือมีกำไรสุทธิ 0.40 บาทต่อหุ้น
ขณะที่ผลการดำเนินงานช่วง 9 เดือนแรกมีกำไรสุทธิ 7.03 พันล้านบาท หรือ 1.57 บาทต่อหุ้น เพิ่มขึ้น 18% จากช่วงเดียวกันของปีก่อนที่มีกำไรสุทธิ 5.97 พันล้านบาท หรือ 1.33 บาทต่อหุ้น
ทั้งนี้ผลการดำเนินงานในไตรมาสดังกล่าวมีกำไรเพิ่มขึ้นเนื่องจากบริษัทมีรายได้จากการให้เช่าและบริการ รวมทั้งรายได้จากการขายอาหารและเครื่องดื่มเพิ่มขึ้น
ด้านราคาหุ้น CPN ปิดตลาดวานนี้ (23 พ.ย.) ราคาอยู่ที่ 55.25 บาท บวก 0.50 บาท หรือ 0.91% มูลค่าซื้อขาย 160.05 ล้านบาท